**ZÁVEREČNÉ SKÚŠKY V ŠKOLSKOM ROKU 2021/2022**

**Informácie pre žiaka a zákonného zástupcu žiaka**

**Záverečné skúšky**

Ukončovanie štúdia na strednej odbornej škole sa riadi zákonom č. 245/2008 Z. z. o výchove a vzdelávaní (školský zákon), zákonom č. 61/2015 Z. z. o odbornom vzdelávaní a príprave a o zmene a doplnení niektorých zákonov v znení neskorších predpisov a vyhláškou č. 318/2008 Z. z. o ukončovaní štúdia na stredných školách, v doplnení a znení neskorších predpisov a novelou školského zákona č. 415/2021 Z.Z

**Ukončovanie štúdia**

Ukončovanie štúdia žiakov v rámci odborného vzdelávania a prípravy sa uskutočňuje v učebných odboroch záverečnou skúškou, v študijných odboroch maturitnou skúškou a vo vyššom odbornom štúdiu absolventskou skúškou.

**Dokladom o získanom vzdelaní** je **vysvedčenie o záverečnej skúške.** Dokladom o získanej kvalifikácií je **výučný list.**

Cieľom záverečnej skúšky je overenie vedomosti a zručností žiakov v rozsahu učiva určeného vzdelávacími štandardami štátneho vzdelávacieho programu  a overenie, ako sú žiaci pripravení používať nadobudnuté kompetencie pri výkone povolaní a odborných činností, na ktoré sa pripravujú. Žiak môže konať záverečnú skúšku, ak úspešne ukončil posledný ročník vzdelávacieho programu príslušného učebného odboru.

Skúška sa člení na teoretickú časť, kde sa overujú vedomosti vo vyžrebovanej téme a praktickú časť, kde sa overujú zručností a schopnosti žiaka.

**Záverečná skúška sa koná v riadnom skúšobnom období alebo v mimoriadnom skúšobnom období.**

**Riadny termín konania záverečnej skúšky od 15. 6. 2022 do 30. 6. 2022.**  Ak si to vyžadujú odborné činnosti, ktoré sa overujú záverečnou skúškou, praktickú časť záverečnej skúšky možno vykonať aj pred 15. júnom, najskôr však vo februári príslušného školského roka.

**Mimoriadny termín konania záverečnej skúšky od 19. 9. 2022 do 30. 9. 2022**  alebo od **6. februára 2023 do 17. februára 2023.**

Pred začiatkom konania záverečnej skúšky sa žiak tri po sebe nasledujúce vyučovacie dni nezúčastňuje na vyučovaní. Tieto dni sú určené na prípravu žiaka na záverečnú skúšku.

Témy na jednotlivé časti záverečnej skúšky s uvedením učebných pomôcok, ktoré môže žiak používať, schvaľuje na návrh predsedu predmetovej komisie riaditeľ školy do 31. marca príslušného školského roka.

K obsahu záverečnej skúšky sa vyjadruje stavovská alebo profesijná organizácia s vecnou pôsobnosťou k odboru vzdelávania, v ktorom sa záverečná skúška koná. Čas trvania skúšok žiakov so zdravotným znevýhodnením môže predseda skúšobnej komisie primerane predĺžiť.

**Praktická časť záverečnej skúšky**

 V praktickej časti záverečnej skúšky sa overujú zručnosti žiaka vo vyžrebovanej téme.

Témy na praktickú časť záverečnej skúšky vypracujú majstri odbornej výchovy v spolupráci s učiteľmi odborných predmetov. Na praktickú časť záverečnej skúšky sa určí podľa náročnosti a špecifík odboru 1 téma až 15 tém, ktoré zahŕňajú charakteristické činnosti, na ktorých výkon sa žiaci pripravujú.

Praktická časť záverečnej skúšky môže byť individuálna alebo skupinová. Žiak môže na nej používať pomôcky uvedené v zadaní témy práce. Pri konaní praktickej časti záverečnej skúšky sa za jednu hodinu praktickej časti záverečnej skúšky považuje čas 60 minút. Praktická časť záverečnej skúšky trvá podľa povahy učebného odboru najviac 24 hodín. V odboroch, v ktorých si to charakter skúšky vyžaduje, môže praktická časť skúšky trvať až štyri týždne.

**Teoretická časť záverečnej skúšky**

V teoretickej časti záverečnej skúšky sa overujú vedomosti žiakov vo vyžrebovanej téme.

Témy na teoretická časť záverečnej skúšky vypracujú učitelia odborných predmetov v spolupráci s majstrami odbornej výchovy. Na teoretickú časť záverečnej skúšky sa určuje najmenej 25 tém.

Teoretická časť záverečnej skúšky trvá najviac 15 minút. Príprava žiaka na ňu trvá podľa charakteru študijného alebo učebného odboru 15 minút až 30 minút.

Teoretická časť záverečnej skúšky sa organizuje tak, aby ju žiak ukončil v jednom dni. V jednom dni môže komisia vyskúšať najviac 30 žiakov.

**Skúšobná komisia pre záverečnú skúšku**

Organizáciu a priebeh záverečnej skúšky zabezpečuje skúšobná komisia pre záverečnú skúšku.

Skúšobná komisia pre záverečnú skúšku má stálych členov a ďalších členov.

 **Stálymi členmi skúšobnej komisie pre záverečnú skúšku sú:**

a) predseda,

b) podpredseda,

c) triedny učiteľ žiaka.

**Ďalšími členmi skúšobnej komisie pre záverečnú skúšku sú:**

a) majster odbornej výchovy a učiteľ teoretických odborných vyučovacích predmetov alebo učiteľ odbornej praxe a učiteľ teoretických odborných vyučovacích predmetov,

b) skúšajúci zástupca zamestnávateľa, u ktorého sa žiak pripravuje v systéme duálneho vzdelávania,

c) skúšajúci zástupca stavovskej organizácie, ak ho stavovská organizácia deleguje; to neplatí, ak má skúšobná komisia pre záverečnú skúšku ďalšieho člena podľa písmena b).

**Záverečná skúška sa celkovo hodnotí prospel s vyznamenaním**, ak žiak nemá na záverečnej skúške z praktickej časti záverečnej skúšky klasifikačný stupeň horší ako 1 /výborný/ a z teoretickej časti záverečnej skúšky klasifikačný stupeň horší ako 2 /chválitebný/.

**Záverečná skúška sa celkovo hodnotí** **prospel veľmi dobre**, ak žiak nemá na záverečnej skúške z praktickej časti skúšky klasifikačný stupeň horší ako 2 /chválitebný/ a z teoretickej časti skúšky klasifikačný stupeň horší ako 2 /chválitebný/.

**Záverečná skúška sa celkovo hodnotí** **prospel**, ak žiak nemá na záverečnej skúške z praktickej časti a teoretickej časti klasifikačný stupeň 5 /nedostatočný/.

**Záverečná skúška sa celkovo hodnotí** **neprospel**, ak žiak má na záverečnej skúške, ak má na záverečnej skúške z niektorej časti skúšky klasifikačný stupeň 5 /nedostatočný/.

**Všeobecne o ukončovaní štúdia záverečnou skúškou**

Záverečnú skúšku môže žiak vykonať do troch rokov odo dňa, keď úspešne skončil posledný ročník strednej školy. Žiak, ktorý pre vážne, najmä zdravotné dôvody, sa nezúčastní na záverečnej skúške, je povinný sa ospravedlniť riaditeľovi školy spravidla do troch dní od termínu konania skúšky. Ak ho riaditeľ školy ospravedlní, žiaka nemožno klasifikovať. Žiak súčasne predloží aj žiadosť o konanie skúšky v náhradnom termíne.

Ak žiak svoju neúčasť na záverečnej skúške neospravedlní alebo ak jeho ospravedlnenie nebude uznané, posudzuje sa, akoby dňom nasledujúcim po termíne konania skúšky štúdium zanechal.

Ak sa žiak správa na záverečnej skúške nevhodným spôsobom, predseda skúšobnej komisie jeho skúšku preruší.

Ak skúšku preruší predseda skúšobnej komisie, žiak opakuje skúšku, prípadne jej časť v riadnom termíne nasledujúceho školského roka.

Ak skúšku preruší zamestnanec, ktorý vykonáva dozor, a predseda skúšobnej komisie nedovolí žiakovi v skúške pokračovať, žiak opakuje skúšku, prípadne jej časť v riadnom termíne nasledujúceho školského roka.

Žiakovi, ktorý úspešne vykonal záverečnú skúšku, vydá škola vysvedčenie o záverečnej skúške najneskôr do piatich dní od konania záverečnej porady skúšobnej komisie.